‘ฟิลลิป’เพิ่มน้ำหนักหุ้นจีน
ราคาถูกอนาคตดีผันผวนแค่ช่วงสั้นชี้จังหวะเหมาะทยอยซื้อกองทุนทอง
14 มี.ค. 2556

ราคาถูกอนาคตดีผันผวนแค่ช่วงสั้นชี้จังหวะเหมาะทยอยซื้อกองทุนทอง
ฟิลลิปแนะเพิ่มน้ำหนักกองทุนหุ้นจีน เชื่อระยะยาวเติบโตดี เชียร์ทยอยช้อนกองทุนทองคำ 
นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) แนะนำการลงทุนสำหรับเดือน มี.ค. ว่ายังคงคำแนะนำสะสมกองทุนหุ้นจีนเพิ่มเพื่อการลงทุนระยะยาว แม้ว่าระยะสั้นตลาดหุ้นจีนจะมีความผันผวน ทั้งจากปัจจัยภายนอกและนโยบายการเงินที่เข้มงวด 
“แต่การฟื้นตัวของเศรษฐกิจจีนในช่วงที่ผ่านมาและแผนการลงทุนในโครงสร้างพื้นฐานของจีน ทำให้เรายังเชื่อมั่นการเติบโตในระยะยาว และราคาหุ้นไม่แพงเมื่อเปรียบเทียบกับตลาดภูมิภาคเดียวกัน” นายสานุพงศ์ กล่าว
อย่างไรก็ตาม นายสานุพงศ์ ประเมินว่า ในเดือน มี.ค.นี้ สินทรัพย์เสี่ยงมีโอกาสที่จะเกิดความผันผวนได้ตามปัจจัยเสี่ยง ดังนั้นจึงต้องจับตาความไม่แน่นอนในการแก้ปัญหาหนี้และเศรษฐกิจในกลุ่มยูโรโซน รวมทั้งการเจรจาปรับลดลงบรายจ่ายของสหรัฐที่ยังไม่มีความชัดเจน หลังจากช่วงที่ผ่านมาราคาสินทรัพย์เสี่ยงมีความผันผวนเพิ่มมากขึ้น
นอกจากนี้ นายสานุพงศ์ กล่าวว่า ราคาทองคำที่ระดับ 1,5501,600 เหรียญสหรัฐ/ออนซ์ ถือเป็นจังหวะดีที่จะทยอยซื้อกองทุนทองคำเพิ่ม โดยแนะนำให้ลงทุนในสัดส่วนประมาณ 1015% ของพอร์ต 
สำหรับกองทุนน้ำมันฯ นายสานุพงศ์ แนะนำให้เก็งกำไรระยะสั้นด้วยความระมัดระวัง เนื่องจากราคาน้ำมันผันผวนค่อนข้างมาก โดยมองแนวรับราคาน้ำมันอยู่ที่ 90 เหรียญสหรัฐ/บาร์เรล 
ขณะที่ นายสานุพงศ์ แนะนำให้ลดน้ำหนักการลงทุนกองทุนตราสารหนี้ เนื่องจากอัตราผลตอบแทนไม่ต่างจากกองทุนตลาดเงิน โดยเฉพาะกองทุนตราสารหนี้ประเภทมีระยะเวลากองใหม่ๆ แต่มีสภาพคล่องต่ำกว่ากองทุนตลาดเงิน
“เรายังคงเน้นกองทุนตลาดเงินเพื่อโอกาสการเข้าสะสมกองทุนอื่นๆ เพื่อการลงทุนระยะยาวต่อไป ทั้งนี้การที่ธนาคารกลางสหรัฐยังคงใช้มาตรการผ่อนคลายเชิงปริมาณ (คิวอี) อยู่ ทำให้การลงทุนในตราสารหนี้ต่างประเทศยังได้ประโยชน์จากการอ่อนค่าของค่าเงินเหรียญสหรัฐ แต่เรายังไม่เพิ่มน้ำหนักการลงทุน เนื่องจากมีความเสี่ยงที่ค่าเงินจะผันผวน” นายสานุพงศ์ กล่าว